|  |
| --- |
| 21.10.2019-ғы № 15-13-332д/с шығыс хаты |

 **Қазақстан Республикасының**

**Премьер-Министрі**

**А.Ұ. МАМИНГЕ**

 **Құрметті Асқар Ұзақбайұлы!**

 Қазақстан Республикасының Президенті Қ.К. Тоқаевтың 2019 жылдың 2 қыркүйегінде жариялаған Қазақстан халқына Жолдауының төртінші және бесінші бағыттарында елді мекендердегі инфрақұрылымды дамыту, халықты таза ауыз сумен, табиғи газбен және электр жарығымен қамтамасыз ету туралы нақты тапсырма берген болатын. Сонымен қатар, Премьер-Министр ретінде өзіңіздің де 2019 жылғы 4 маусымда қабылдаған № 21 хаттамаңызда елді мекендерді 2023 жылдың аяғына дейін ауыз сумен 100 % қамтамасыз ету туралы тапсырмаңыз берілген.

 Осыған орай, Сізден 2020 – 2022 жылдарға арналған Республикалық бюджетке Түркістан облысы бойынша төмендегі жобаларды қаржыландыру үшін енгізуіңізді сұраймын:

 ҚР Президентінің 2018 жылғы 5 маусымдағы № 698 Жарлығына сәйкес бұрынғы Сарыағаш ауданынан бөлініп шыққан Келес ауданының инфрақұрылымын жақсарту мақсатында 8 елді мекенді таза ауыз сумен қамтамасыз ету үшін 3 630 525 мың теңге; төрт елді мекенді электр жарығымен қамтамасыз ету үшін 297 380 мың теңге;

 Бұрынғы Мақтарал ауданынан бөлініп шыққан Мақтарал ауданының 9 елді мекенін газбен қамтамасыз етуге және 2 елді мекенде АГТС құрылыстарын салу үшін барлығы 5 372 451 мың теңге, 2 елді мекеннің ауыз су жүйелерін қайта құру жұмыстарына 656 466 мың теңге;

 Шекара бойында орналасқан Қазығұрт ауданындағы 7 елді мекенді газдандыру үшін барлығы 3 056 279 мың теңге және 3 елді мекенді электр жарығымен қамтамасыз етуге 271 500 мың теңге;

 Облыстың ең шалғайында жатқан, «Бейнеу-Бозай-Самсоновка» газ құбырынан әлі газ алмаған Созақ ауданының газ тарату желісінің құрылысына 3 560 727 мың теңге; (Жобалардың тізімі қоса тігіледі).

 Барлығы 16 845 095 мың теңгені құрайтын 32 жобаның барлығы әлеуметтік жағынан өте маңызды, шекарада және шалғайда орналасқан, жаңадан бөлініп шыққан аудандардың елді мекендері болғандықтан 2020 жылдың бюджеті ауқымында қаржыландыруды қажет етеді. Түркістан облысы бойынша қаржыландыруды қажет ететін 52,7 млрд. теңгені құрайтын 104 жобаның тиісті құжаттары мемлекеттік сараптамадан өтіп, дайын тұр. Олардың көбісінің 3 жылдық мерзімі өтіп те бара жатыр.

 Сондықтан осы ұсыныстарды қолдауыңызды сұраймын.

 «Қазақстан Республикасының Парламенті және оның депутаттарының мәртебесі туралы» Қазақстан Республикасы Конституциялық заңының 27-бабына сәйкес заңнамамен белгіленген мерзімде жазбаша түрде жауап қайтаруыңызды сұраймыз.

**Құрметпен,**

 **Ә. БЕКТАЕВ**

**Келісу шешімдері**21.10.2019 11:06:42: Агиса Б. А.(Жалпы бөлімі) - - ескертпелерсіз келісілген
21.10.2019 11:09:05: Токсаба А. .(Жалпы бөлімі) - - ескертпелерсіз келісілген
21.10.2019 11:44:08: Уакпаев М. С.(Сенат Аппаратының Басшылығы) - - ескертпелерсіз келісілген
21.10.2019 11:52:08: Раймбеков К. У.(Аграрлық мәселелер, табиғатты пайдалану және ауылдық аумақтарды дамыту комитетімен өзара байланыс жасау бөлімі) - - ескертпелерсіз келісілген
**Қол қою шешімі**21.10.2019 13:58:37 Уртембаев А. К.. Қол қойылды